ซีพี แอ็กซ์ตร้า

บริษัท ซีพี แอ็กซ์ตร้า จำกัด (มหาชน)  (เดิม "บริษัท ซีพี แอ็กซ์ตร้า จำกัด (มหาชน)" ("บริษัท สยามแม็คโคร จำกัด (มหาชน)" เดิม) และ "บริษัท เอก-ชัย ดีสทริบิวชั่น ซิสเทม จำกัด") เป็นบริษัทที่ดำเนินกิจการประกอบธุรกิจการค้าส่งและค้าปลีกในเครือเจริญโภคภัณฑ์ ก่อตั้งขึ้นเมื่อวันที่ 1 ตุลาคม พ.ศ. 2567 โดยเกิดขึ้นจากการจดทะเบียนควบรวมบริษัทซีพี แอ็กซ์ตร้าเดิม กับบริษัท เอก-ชัย ดีสทริบิวชั่น ซิสเทม จำกัด หรือโลตัส ประเทศไทย บริษัทประกอบธุรกิจค้าขายเป็นธุรกิจหลักของบริษัท
ประวัติ.
สยามแม็คโคร จนถึง ซีพี แอ็กซ์ตร้า เดิม.
ในช่วงปี พ.ศ. 2530 เครือเจริญโภคภัณฑ์ (ซีพี) ได้ริเริ่มแนวคิดในการดำเนินธุรกิจของซีพีตลอดห่วงโซ่อุปทาน ตั้งแต่ต้นน้ำ คือการผลิตสินค้าทางการเกษตร กลางน้ำ คือการจัดจำหน่าย ไปจนถึงปลายน้ำ คือการสร้างร้านค้าปลีกเพื่อจำหน่ายสินค้าของบริษัทไปสู่ผู้บริโภค จึงเกิดการศึกษาความเป็นไปได้จนได้ข้อสรุปเป็นการประกอบธุรกิจ 3 ประการ คือ แม็คโคร ซันนี่ ซูเปอร์มาร์เก็ต และเซเว่น อีเลฟเว่น โดยแม็คโครได้เกิดขึ้นจากการที่ซีพีชักชวนบริษัทเอสฮาเฟโฮลดิงส์ บริษัทต่างชาติเพียงรายเดียวที่เป็นตัวกลางดำเนินแผนการธุรกิจกับจีนแผ่นดินใหญ่ ซึ่งเป็นเจ้าของกิจการแม็คโครสัญชาติเนเธอร์แลนด์ ให้เข้ามาทำร่วมทุนเปิดแม็คโครในประเทศไทย ในขณะที่แม็คโครกำลังรุกเข้ามาทำธุรกิจในเอเชีย ทั้งมาเลเซีย อินโดนีเซีย และฟิลิปปินส์ โดยได้ลงนามในสัญญาร่วมลงทุนเพื่อทำธุรกิจร่วมกันในเดือนมีนาคม พ.ศ. 2531 และจดทะเบียนจัดตั้ง บริษัท สยามแม็คโคร จำกัด ขึ้นเมื่อวันที่ 10 พฤษภาคม ปีเดียวกัน โดยเครือเจริญโภคภัณฑ์ถือหุ้นในอัตราส่วนร้อยละ 51 เพื่อประกอบธุรกิจศูนย์จําหน่ายสินค้าระบบสมาชิกแบบชําระเงินสดและบริการตนเอง (Cash & Carry) ภายใต้ชื่อ "แม็คโคร" โดยมีเป้าหมายลูกค้าคือ ผู้ประกอบการร้านโชห่วย ธุรกิจบริการ ธุรกิจโรงแรม ร้านอาหาร และการจัดเลี้ยงต่าง ๆ ก่อนที่จะเปลี่ยนชื่อเป็นบริษัท สยามแม็คโคร จำกัด เมื่อวันที่ 26 มกราคม พ.ศ. 2532 แล้วจึงเปิดให้บริการสาขาแรก ซึ่งยังเป็นสาขาแรกในทวีปเอเชียบนถนนลาดพร้าว แขวงคลองจั่น เขตบางกะปิ กรุงเทพมหานคร ด้วยพื้นที่ขาย 11,566 ตารางเมตร ในวันที่ 12 สิงหาคม พ.ศ. 2532 แม็คโคร ทำหน้าที่เสมือนศูนย์กลางการนำสินค้าจากผู้ผลิตมาจำหน่ายให้ผู้ประกอบการ ทำให้ได้ราคาต่ำกว่าโครงสร้างตลาดแบบเดิมที่ต้องผ่านพ่อค้าคนกลางหลายชั้น
ในปี พ.ศ. 2533 แม็คโคร ได้เปิดสามสาขาที่ แจ้งวัฒนะ ศรีนครินทร์ และบางบอน เพื่อให้ครบพื้นที่สี่มุมเมืองของกรุงเทพมหานคร และยังได้ร่วมกับผู้ถือหุ้นเปิดบริษัท แม็คโคร พร็อพเพอร์ตี้ จำกัด ด้วยทุนจดทะเบียน 235 ล้านบาท ซึ่งเป็นบริษัทย่อยในการดำเนินการจัดซื้อที่ดินให้บริษัทเช่าสำหรับเปิดสาขา ในเดือนมิถุนายน แม็คโคร ยังได้เริ่มต้นจำหน่ายสินค้าที่มีเครื่องหมายการค้าของตนเอง เช่น Makpak Makon M&K เป็นต้น ในปี พ.ศ. 2536 แม็คโคร ยังได้ขยายสาขาสู่ภูมิภาคเป็นครั้งแรกที่จังหวัดชลบุรี ในวันที่ 11 กุมภาพันธ์ พ.ศ. 2537 ได้จดทะเบียนแปลงสภาพเป็นบริษัทมหาชนจำกัด ใช้ชื่อว่า "บริษัท สยามแม็คโคร จำกัด (มหาชน)" ทะเบียนเลขที่ บมจ.299 ในเดือนสิงหาคม พ.ศ. 2537 แม็คโคร ได้เพิ่มทุนจดทะเบียนเป็น 2,400 ล้านบาท และเข้าจดทะเบียนในตลาดหลักทรัพย์แห่งประเทศไทย โดยมีหุ้นสามัญจดทะเบียนรวมทั้งสิ้น 4,800 ล้านหุ้น มูลค่าที่ตราไว้หุ้นละ 0.50 บาท ในเดือนมิถุนายน พ.ศ. 2538 แม็คโคร ได้เปิดศูนย์บริการรถยนต์ แม็คโคร ออโต เอ็กซ์เพรส เป็นแห่งแรกที่สาขาลาดพร้าว ซึ่งเป็นศูนย์บริการเปลี่ยนอุปกรณ์รถยนต์อย่างเร่งด่วน และได้เปิดศูนย์เครื่องใช้สำนักงานแม็คโครออฟฟิศเซ็นเตอร์เป็นแห่งแรกที่ศูนย์การค้าซีคอนสแควร์ ในเดือนสิงหาคม ซึ่งเป็นธุรกิจที่ดำเนินงานขายเครื่องใช้สำนักงาน และเฟอร์นิเจอร์สำนักงานให้แก่ลูกค้าทั่วไป โดยจะเป็นร้านที่แยกออกมาจากสาขาใหญ่ของแม็คโคร ในปี พ.ศ. 2540 ทั้งสองธุรกิจได้พัฒนาขึ้นจนได้ดำเนินการเป็นเอกเทศในรูปบริษัทด้วยทุนจดทะเบียน 10 ล้านบาททั้งสองบริษัท
หลังการเกิดวิกฤตการณ์การเงินในเอเชีย ในวันที่ 2 กรกฎาคม พ.ศ. 2540 ซีพีตัดสินใจขายหุ้นร้อยละ 75 ของโลตัส ให้กับกลุ่มเทสโก้ เพื่อให้ได้เงินไปใช้หนี้ต่างประเทศ เพื่อให้รักษาธุรกิจหลักคือ การเกษตรให้ได้ แต่แล้วซีพีก็จำเป็นที่ต้องเลือกขายหุ้นของสยามแม็คโครโดยส่วนใหญ่ เพราะการขายโลตัสยังคืนหนี้ได้ไม่หมด ซึ่งหากคืนหนี้ได้ไม่หมดซีพีจะล้มละลายไปด้วย หลังจากนั้นในปี พ.ศ. 2551 สยามแม็คโครได้ขายหุ้นแม็คโครออฟฟิศเซ็นเตอร์ให้กับ บจก.ออฟฟิซ คลับ (ไทย) ในเครือเซ็นทรัล รีเทล คอร์ปอเรชั่น ซึ่งต่อมาแม็คโครออฟฟิศเซ็นเตอร์ได้เปลี่ยนเป็นออฟฟิศดีโป้ และออฟฟิศเมทตามลำดับ
ใน พ.ศ. 2564 ซีพีออลล์ ในฐานะผู้ถือหุ้นใหญ่ของแม็คโคร ได้แจ้งโอนกิจการ โลตัส ให้กับแม็คโครทั้งหมด พร้อมกับปรับโครงสร้างผู้ถือหุ้นแม็คโครใหม่ โดยเปลี่ยนจากเดิมที่ซีพี ออลล์ถือหุ้นใหญ่ เป็นให้ บริษัท เจริญโภคภัณฑ์โฮลดิ้ง จำกัด และ บริษัท ซี.พี. เมอร์แชนไดซิ่ง จำกัด มาเป็นผู้ถือหุ้นหลัก จากกระบวนการดังกล่าวทำให้แม็คโครกลายเป็นผู้นำธุรกิจค้าปลีก และยังช่วยให้แม็คโครและโลตัสสามารถบริหารงานกันเป็นหนึ่งเดียวมากขึ้น เป็นการลดความขัดแย้งทางผลประโยชน์ของกลุ่มซีพีจากการที่กลุ่มมีแผนนำโลตัสเข้าตลาดหลักทรัพย์ และยังเป็นการแก้ปัญหาในเรื่องคุณสมบัติการกระจายการถือหุ้นโดยผู้ถือหุ้นรายย่อยของสยามแม็คโคร ซึ่งเกิดจากการเข้าซื้อหุ้นของซีพี ออลล์ พร้อม ๆ กันในคราวเดียว
ในวันที่ 14 กุมภาพันธ์ 2566 แม็คโครได้เปิดตัวแอพพลิเคชั่นชื่อ Makro PRO เพื่อสร้างมิติใหม่ธุรกิจค้าส่งค้าปลีกไทย เปิดพื้นที่ขายให้เอสเอ็มอีรายใหม่ ๆ ได้เข้ามาร่วมมีโอกาสเติบโตร่วมไปกับแม็คโครอย่างยั่งยืน นอกจากนี้ยังได้เปิดตัว ญาญ่า–อุรัสยา เสปอร์บันด์ เป็นพรีเซ็นเตอร์คนแรกของแอพพลิเคชั่น นอกจากนี้ในเวลาต่อมา ทางบริษัทยังได้เปิดตัวณเดชน์ คูกิมิยะ เป็นพรีเซ็นเตอร์ของแม็คโคร ก่อนที่คณะกรรมการของสยามแม็คโครได้บรรจุวาระการเปลี่ยนชื่อบริษัทเป็น บริษัท ซีพี แอ็กซ์ตร้า จำกัด (มหาชน) รวมถึงเปลี่ยนแปลงตราประทับ และเปลี่ยนแปลงชื่อย่อหลักทรัพย์เป็น CPAXT ให้ที่ประชุมวิสามัญผู้ถือหุ้นพิจารณาในวันที่ 20 เมษายน ทั้งนี้ ซีพี แอ็กซ์ตร้า ยังคงใช้ตราสินค้า "แม็คโคร" และ "โลตัส" สำหรับธุรกิจของบริษัทเช่นเดิม
ควบกิจการกับ โลตัส ประเทศไทย เป็น ซีพี แอ็กซ์ตร้า.
อีกหนึ่งปีถัดจากนั้น ซีพี แอ็กซ์ตร้า ได้แจ้งต่อตลาดหลักทรัพย์ว่า ซีพี แอ็กซ์ตร้า จะดำเนินการจัดระเบียบบริษัทใหม่ทั้งหมด โดยเริ่มจากรับโอนหุ้นของ "บริษัท เอก-ชัย ดีสทริบิวชัน ซิสเทม จำกัด" จาก "บริษัท โลตัสส์ สโตร์ส (ประเทศไทย) จำกัด" เพื่อให้โลตัสส์ สโตร์ส เข้าสู่กระบวนการจดทะเบียนเพื่อเลิกกิจการ จากนั้นทั้งสองบริษัทจะจดทะเบียนควบรวมบริษัทกันเพื่อจัดตั้งบริษัทใหม่ ภายหลังการประชุมผู้ถือหุ้นของทั้งสองบริษัท มีมติจัดตั้งบริษัทใหม่คือ "บริษัท ซีพี แอ็กซ์ตร้า จำกัด (มหาชน)" กำหนดให้ใช้ชื่อหลักทรัพย์ใหม่ว่า "CPAXT" ทำให้ระหว่างนี้หลักทรัพย์เดิมของบริษัทถูกเปลี่ยนชื่อเป็น "CPAXTT" ก่อนยุติการซื้อขายในวันที่ 30 กันยายน พ.ศ. 2567 เพื่อเพิกถอนหลักทรัพย์ออกแล้วเปลี่ยนใหม่ กระบวนการจดทะเบียนควบกิจการแล้วเสร็จในวันที่ 1 ตุลาคม พ.ศ. 2567 และเริ่มดำเนินการซื้อขายหุ้นใหม่ตั้งแต่วันที่ 3 ตุลาคม พ.ศ. 2567 เป็นต้นไป
การประกอบธุรกิจ.
การประกอบธุรกิจของบริษัทฯ สามารถแบ่งได้ดังนี้
การถือหุ้นในบริษัทอื่น.
นอกจากการประกอบธุรกิจค้าปลีกและค้าส่งภายใต้แบรนด์โลตัส และแม็คโครแล้ว บริษัทยังถือหุ้นในบริษัทอื่นดังต่อไปนี้